  Виталий Пронин Тэк улонэз тодӥсьтэм, туж оскымон адями, лэсьтоно ужзэ быдэсъя «витьлы» гинэ. Таӵе вылӥ дунъет сётэ Пичи Пурга ёросысь «Югдон» СПК-лэн кивалтӥсез Надежда Баранова азьветлӥсь механизаторезлы Иван Ивановлы. Туэ Иван Игнатьевич Удмуртилэн Данъян пул вылаз шедиз.И. Иванов вордскиз 1961-тӥ арын Пичи Пурга ёросысь Кабыста гуртын. Туэ Иван Игнатьевич ӝыны дауръем юбилейзэ пусйиз. Трос шуныт кылъёс верамын вал солы со нуналэ. Воргорон вань улонзэ герӟаз гуртэн, музъем ужен. Сюлмо тыршемез сӥлы каремын колхозлэн, ёрослэн, республикалэн уно данъян грамотаосынызы. Россиысь Гурт хозяйствоя министерстволэн но грамотаез вань. И. Иванов Удмурт Республикаысь гурт удысысь сӥё-дано ужась.- Механизатор луон мылкыдды кытысь потӥз?- Мон пичи дырысеным техникаен выри. Велосипед, мотоцикл, трактор котырын бергай. Ваньмыз со атае Игнатий Александрович бордысь, вылды. Со 30 ар «корт валэн» ужаз, монэ но сьӧраз кутылӥз. Озьы тракторист луон мылкыды вормиз. Вылаз ик, 9-тӥ-10-тӥ классъёсын милемыз нуллӥзы Пичи Пургае механизаторъёсты дасянъя курсъёсы. Школаез йылпумъяса, ми, пиос, право басьтӥм.И. Иванов школа бӧрсьы ик тракторен ужаз ни. Но дыр вуиз Атыкай музъеммес утьыны. Сюриз Даурие. Татысен ик улон сюресэз ӧжытак ӧз воштӥськы.- Кык ар ортче ни вал. Доре бертон матэктэ. Милям частямы, курсъёсы дышетскыны ӧтьыса, вуиз Москваысь Бауман нимо военной училищеысь адями. Мон ветлоно, асме эскероно кариськи.- Та училище, мон тодэмъя, СССР дыръя вылӥ дышетсконниос пӧлысь одӥгез кужмоез вал. Отын уно космонавтъёс дышетскемын.- Мон со сярысь тодӥсько вал. Школаын физикаез, математикаез умой дышетӥ. Валасько вал радиоэлектроникаез. Соин ик малпай космос техникаез но тодыны. Поездын тодматски пор пиен, со но отчы ик дасяське вылэм. Но...  Асьме шаер пала вуыкум, сюлэм вордскем дорам кыскиз. Нокытчы ӧй мыны ни...Табере 30 арзэ ужасько механизатор луыса, 1984-тӥ - арысен комбайнёрын. Гужемзэ-сӥзьылзэ юосты арасько-кутсасько, мукет дыръёсы - гырисько-кизисько.- Та дыр ӵоже трос-а комбайн вошъяды?- 15 ар ужай «Колос» комбайнэн, собере «Енисеен». Тазэ ми кема утчаса ветлӥм, Киров улосысь вайим. Туж яраз со мыным. Берло 9 арзэ ужай ни «Донэн». Кужмо техника. Мон малпасько, ужзэ яратӥсь котькуд адями - автомобиль-а, трактор-а яке комбайн-а со киын - огкадь дунъя аслэсьтыз техниказэ. Тон ужаськод бере соин, тон ик кузё - утялты.Иван Игнатьевич понна выль ар кутске трактор руль сьӧрын, йылпумъяське но озьы ик. Туэ азьветлӥсь механизатор тулыссэ гыриз-кизиз, гужемзэ силос дасяз, комбайнзэ тупатъяз. Юосты утялтэм бере турын кидысэз кутсаз на. Берло нуналъёссэ кын улэ гыриз. Юос гинэ 10 сюрс центнерлэсь ятыр кутсаз.Нош дораз сое котьку вите яратоно семьяез. Анна Алексеевна дорысьтызы хозяйствозэс нуэ. Кузпалъёслэн кык пизы но одӥг нылзы. Бадӟымез Сергей ужа Югдурез утёнъя министерстволэн ёзаз, Миша Ижевскысь педколледжез йылпумъяз, али армие мыныны дасяське. Маша нылзы дышетске 5-тӥ классын.4 ар талэсь азьло Ивановъёс песянай-песятай луизы. Бадӟым пизылэн кыкто пиосыз вордскизы. Кин тодэ, оло таосыз нянь будэтӥсьёс луозы.Иван Аркашев. Туспуктӥз Андрей Поздеев. Теги: Адемкарымон ПичиПурга  